別後寄永叔
作者：梅堯臣
朝代：宋

paragraphs: 前日辭親淚，又爲別友出。
愁極反無言，欲言詞已窒。
荷公知我詩，數數形美述。
茲道日未堙，可與古爲匹。
孟盧張賈流，其言不相昵。
或多窮苦語，或特事豪逸。
而於韓公門，取之不一律。
乃欲存此心，欲使名譽溢。
竊比於老郊，深愧言過實。
然於世道中，固且異謗嫉。
交情有若此，始可論膠漆。